CELEX: 32015D1291
Language: el
Date: 2015-07-23 00:00:00
Title: Εκτελεστική απόφαση (ΕΕ) 2015/1291 της Επιτροπής, της 23ης Ιουλίου 2015, για την έγκριση της διάθεσης στην αγορά θερμικά επεξεργασμένων γαλακτοκομικών προϊόντων που έχουν υποστεί ζύμωση με Bacteroides xylanisolvens (DSM 23964) ως νέων τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2015) 4960]

28.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/26
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/1291 ΤΗΣ ΕΠΙΤΡΟΠΉΣ
   της 23ης Ιουλίου 2015
   για την έγκριση της διάθεσης στην αγορά θερμικά επεξεργασμένων γαλακτοκομικών προϊόντων που έχουν υποστεί ζύμωση με Bacteroides xylanisolvens (DSM 23964) ως νέων τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2015) 4960]
      
   
   (Το κείμενο στη γερμανική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 18 Δεκεμβρίου 2012 η εταιρεία Avitop GmbH υπέβαλε αίτημα στις αρμόδιες αρχές της Ιρλανδίας για τη διάθεση στην αγορά θερμικά επεξεργασμένων γαλακτοκομικών προϊόντων που έχουν υποστεί ζύμωση με Bacteroides xylanisolvens (DSM 23964) ως νέων τροφίμων.
            
         
               (2)
            
            
               Στις 21 Ιουνίου 2013 ο αρμόδιος οργανισμός αξιολόγησης τροφίμων της Ιρλανδίας εξέδωσε την αρχική του έκθεση αξιολόγησης. Στην εν λόγω έκθεση κατέληγε στο συμπέρασμα ότι τα θερμικά επεξεργασμένα γαλακτοκομικά προϊόντα που έχουν υποστεί ζύμωση με Bacteroides xylanisolvens (DSM 23964) πληρούν τα κριτήρια για τα νέα τρόφιμα, όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (3)
            
            
               Στις 4 Σεπτεμβρίου 2013 η Επιτροπή διαβίβασε την αρχική έκθεση αξιολόγησης στα λοιπά κράτη μέλη.
            
         
               (4)
            
            
               Διατυπώθηκαν αιτιολογημένες αντιρρήσεις εντός της προθεσμίας των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.
            
         
               (5)
            
            
               Στις 10 Απριλίου 2014 η Επιτροπή ζήτησε τη γνώμη της Ευρωπαϊκής Αρχής για την Ασφάλεια των Τροφίμων (EFSA), ζητώντας από αυτήν να αξιολογήσει τα θερμικά επεξεργασμένα γαλακτοκομικά προϊόντα που έχουν υποστεί ζύμωση με Bacteroides xylanisolvens (DSM 23964) ως νέα τρόφιμα, σύμφωνα με τον κανονισμό (ΕΚ) αριθ. 258/97.
            
         
               (6)
            
            
               Στις 10 Δεκεμβρίου 2014 η EFSA εξέδωσε «Επιστημονική γνώμη σχετικά με την ασφάλεια των “θερμικά επεξεργασμένων γαλακτοκομικών προϊόντων” που έχουν υποστεί ζύμωση με Bacteroides xylanisolvens DSM 23964 ως νέων τροφίμων» (2), καταλήγοντας στο συμπέρασμα ότι τα εν λόγω γαλακτοκομικά προϊόντα είναι ασφαλή.
            
         
               (7)
            
            
               Η εν λόγω γνώμη παρέχει επαρκείς λόγους για να διαπιστωθεί ότι τα θερμικά επεξεργασμένα γαλακτοκομικά προϊόντα που έχουν υποστεί ζύμωση με Bacteroides xylanisolvens (DSM 23964) ως νέα τρόφιμα πληρούν τα κριτήρια που ορίζονται στον άρθρο 3 παράγραφος 1 του κανονισμού (ΕΚ) αριθ. 258/97.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα θερμικά επεξεργασμένα γαλακτοκομικά προϊόντα που έχουν υποστεί ζύμωση με Bacteroides xylanisolvens (DSM 23964) όπως ορίζονται στο παράρτημα μπορούν να διατεθούν στην αγορά της Ένωσης σε υγρή ή ημίρρευστη μορφή ή σε σκόνη που έχει ξηρανθεί με καταιονισμό.
   Άρθρο 2
   Η παρούσα απόφαση απευθύνεται στην εταιρεία Avitop GmbH, Robert Rössle Str. 10, D-13125 Berlin, Germany.
   
      Βρυξέλλες, 23 Ιουλίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  Δελτίο EFSA (2015)· 13(1):3956.
   
      ΠΑΡΑΡΤΗΜΑ
      
         ΠΡΟΔΙΑΓΡΑΦΕΣ ΤΩΝ ΘΕΡΜΙΚΑ ΕΠΕΞΕΡΓΑΣΜΕΝΩΝ ΓΑΛΑΚΤΟΚΟΜΙΚΩΝ ΠΡΟΪΟΝΤΩΝ ΠΟΥ ΕΧΟΥΝ ΥΠΟΣΤΕΙ ΖΥΜΩΣΗ ΜΕ BACTEROIDES XYLANISOLVENS (DSM 23964)
      
      
                  
                     Ορισμός
                  
               
               
                  :
               
               
                  Τα θερμικά επεξεργασμένα γαλακτοκομικά προϊόντα που έχουν υποστεί ζύμωση παράγονται με Bacteroides xylanisolvens (DSM 23964) ως καλλιέργεια εκκίνησης.
               
            
                  
                     Περιγραφή
                  
               
               
                  :
               
               
                  Ημιαποκορυφωμένο γάλα (μεταξύ 1,5 % και 1,8 % λιπαρά) ή αποκορυφωμένο γάλα (0,5 % λιπαρά ή λιγότερο) παστεριώνεται ή υποβάλλεται σε επεξεργασία σε πολύ υψηλή θερμοκρασία πριν από την έναρξη της ζύμωσης με Bacteroides xylanisolvens (DSM 23964). Το παραγόμενο ζυμωμένο γαλακτοκομικό προϊόν ομογενοποιείται και, στη συνέχεια, υποβάλλεται σε θερμική επεξεργασία για την αδρανοποίηση του Bacteroides xylanisolvens (DSM 23964). Το τελικό προϊόν δεν περιέχει βιώσιμα κύτταρα του Bacteroides xylanisolvens (DSM 23964) (1).
               
            
         (1)  Τροποποιημένο πρότυπο DIN EN ISO 21528-2.